Filipe VI de España

**Filipe VI de España**, de nome completo **Felipe Juan Pablo Alfonso de Todos los Santos de Borbón y Grecia**, nado en Madrid o 30 de xaneiro de 1968, é o rei de España, título polo que ostenta a xefatura do Estado e o mando supremo das Forzas Armadas.

É o fillo máis novo de Xoán Carlos I de España e Sofía de Grecia. Logo da abdicación do seu pai o 2 de xuño de 2014, ascendeu ao trono o 19 do mesmo mes e ano co nome de Filipe VI, ao ser proclamado perante as Cortes Xerais.

Está casado con Letizia Ortiz, raíña consorte de España, coa que ten dúas fillas, a princesa Lionor e a infanta Sofía.

## Traxectoria 
O 8 de febreiro de 1968 foi bautizado no Palacio da Zarzuela polo Arcebispo de Madrid, recibindo os nomes de *Filipe Xoán Paulo Afonso de Todos os Santos de Borbón e Grecia*; Filipe, por Filipe V, o primeiro Borbón que ocupou o trono de España; Xoán, polo seu avó paterno, Xoán de Borbón, conde de Barcelona, Paulo polo seu avó materno, o rei Paulo de Grecia, Afonso polo seu bisavó, o rei Afonso XIII, nese momento, o último rei que reinara en España, e de Todos os Santos, por tradición da casa real española. Os seus padriños foron o conde de Barcelona, Xoán de Borbón, e a raíña viúva Vitoria Uxía de España.

Ostentou por Real Decreto entre 1977 e 2014 os títulos históricos dos herdeiros dos diferentes reinos hispanos: Príncipe de Asturias, Príncipe de Xirona, Príncipe de Viana, Duque de Montblanc, Conde de Cervera e Señor de Balaguer como herdeiro dos Reinos de Castela, Aragón, Navarra, Cataluña, Valencia e Mallorca. As súas orixes proveñen de 1388, 1351, 1424, 1387, 1351, 1413, respectivamente. Tamén podía ostentar o título de Príncipe de Xaén. Tiña o tratamento de Alteza Real.

Recibiu a formación militar na Academia Xeral Militar de Zaragoza, a Escola Naval Militar de Marín e a Academia Xeral do Aire de San Javier, exercendo agora os cargos de Comandante do Corpo Xeral das Armas do Exército de Terra de Infantaría, Capitán de Corveta do Corpo Xeral da Armada e Comandante do Corpo Xeral do Exército do Aire. Tras finalizar o seu período militar comezou a súa formación académica (Dereito na Universidade Autónoma de Madrid e mestrado en Relacións Internacionais na Edmund Walsh School of Foreign Service da Universidade de Georgetown).

O 1 de novembro de 2003 anunciou o seu compromiso matrimonial coa xornalista asturiana Letizia Ortiz Rocasolano. A voda celebrouse o 22 de maio de 2004 na catedral de Santa María a Real da Almudena de Madrid. O 31 de outubro de 2005 ás 1:45 horas, Letizia Ortiz deu a luz a unha nena, Lionor de Borbón, primoxénita do herdeiro do trono e segunda na liña sucesoria da Coroa española.

O 29 de abril de 2007, naceu a súa segunda filla, bautizada como Sofía de Borbón de Todos os Santos. A nova infanta naceu por cesárea como Lionor, pesou 3,310 quilos e mediu 50 centímetros. Ocupa o primeiro lugar na sucesión ó trono de España.

O 19 de xuño&nbsp;de 2014 foi proclamado Rei polas Cortes Xerais, logo da aprobación da Lei pola que se aceptaba a abdicación do seu pai o Rei Xoán Carlos I.

## Títulos, honores e nomeamentos 
A Constitución Española, no seu título II, artigo 56, parágrafo 2, designa que o rei pode facer uso doutros títulos e dignidades, polo xeral referidas a entidades históricas, e que estiveron tradicionalmente asociadas á Coroa española:

* **Rei** de España, de Galicia, de Castela, de León, de Aragón, das Dúas Sicilias (referidas a Sicilia e Nápoles), de Xerusalén, de Navarra, de Granada, de Toledo, de Valencia, de Sardeña, de Córdoba, de Córsega, de Murcia, de Xaén, dos Algarves, de Alxeciras, das Illas Canarias, das Indias Orientais e Occidentais, das Illas e Terra Firme do Mar Océano
* **Arquiduque** de Austria
* **Duque** de Borgoña, de Brabante, de Milán, de Atenas e Neopatria
* **Conde** de Habsburgo, de Flandres, do Tirol, do Rosellón, e de Barcelona
* **Señor** de Biscaia e de Molina
* **Etc.** 
* **Rei Católico** (ou **A súa Católica Maxestade**)
* **Capitán Xeral** das Forzas Armadas, das que ostenta o **mando supremo**;
* **Soberano Gran Mestre** da Insigne Orde do Vélaro de Ouro;
* **Gran Mestre** da Real e Distinguida Orde de Carlos III;
* **Gran Mestre** da Real Orde de Isabel a Católica;
* **Gran Mestre** da Orde do Mérito Civil;
* **Gran Mestre** da Orde de Afonso X o Sabio;
* **Gran Mestre** da Orde de San Raimundo de Peñafort;
* **Gran Mestre** das ordes militares de Montesa, Alcántara, Calatrava e Santiago, así como doutras ordes militares menores ou condecoracións de España.
* **Cabaleiro** da Orde de San Xavier, a Orde de San Xenaro, a Orde da Anunciación e a Orde da Xarreteira.

## Ascendencia 
## Notas 
## Véxase tamén 
### Outros artigos 
* Familia real española